**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO ENERGIJE, RUDARSTVA I INDUSTRIJE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Program utroška sredstava utvrđenih u razdjelu 17. Budžeta Federacije Bosne i Hercegovine za 2025. godinu Federalnom ministarstvu energije, rudarstva i industrije, „Tekući transferi i drugi tekući rashodi –Subvencije privatnim preduzećima i poduzetnicima za dugoročno finansiranje projekata korištenja obnovljivih izvora energije- za proizvodnju električne energije za vlastite potrebe putem dodjele grant sredstava, uz kreditna sredstva Razvojne banke Federacije Bosne i Hercegovine“**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Mostar, april 2025. godine**

1. **UVOD**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Federalno ministarstvo energije, rudarstva i industrije se u 2025. godini opredijelilo za dodjelu bespovratnih/grant sredstava, privatnim privrednim društvima, uz kreditna sredstva Razvojne banke Federacije BiH (u daljem tekstu: Banka), sa povoljnom kamatnom stopom, grace periodom te minimalnom naknadom za obradu kreditnih zahtjeva.

Na ovaj način se otvara pristup novčanim sredstvima pod povoljnim uslovima u cilju razvoja privrednih društava, putem jačanja energijske samostalnosti kroz finansiranje projekata korištenja obnovljivih izvora energije za proizvodnju električne energije isključivo za vlastite potrebe.

1. **PRAVNI OSNOV**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

* Strategija razvoja Federacije Bosne i Hercegovine 2021-2027 („Službene novine Federacije BiH“, broj 40/22),
* Strategija razvoja drvne industrije Federacije Bosne i Hercegovine za period 2016.-2025. godina („Službene novine Federacije BiH“, broj 70/18);
* Strategija razvoja industrije građevinskog materijala Federacije Bosne i Hercegovine za period 2018.-2025. godine („Službene novine Federacije BiH“, broj 70/18);
* Strategija razvoja metalnog i elektro sektora Federacije Bosne i Hercegovine za period 2016.-2025. godine („Službene novine Federacije BiH“, broj 70/18);
* Strategija razvoja industrije tekstila, odjeće, kože i obuće u Federaciji Bosne i Hercegovine za period 2024.-2033. godina („Službene novine Federacije BiH“, broj 20/25).
1. **ZAKONODAVNI OKVIR**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

* Budžet Federacije Bosne i Hercegovine za 2025. godinu („Službene novine Federacije BiH“, broj 7/25);
* Zakon o izvršavanju Budžeta Federacije Bosne i Hercegovine za 2025. godinu („Službene novine Federacije BiH“, broj 7/25).
1. **CILJ PROGRAMA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Osnovni cilj Programa utroška sredstava utvrđenih u razdjelu 17. Budžeta Federacije Bosne i Hercegovine za 2025. godinu Federalnom ministarstvu energije, rudarstva i industrije, „Tekući transferi i drugi tekući rashodi –Subvencije privatnim preduzećima i poduzetnicima za dugoročno finansiranje projekata korištenja obnovljivih izvora energije- za proizvodnju električne energije za vlastite potrebe putem dodjele grant sredstava, uz kreditna sredstva Razvojne banke Federacije Bosne i Hercegovine“ (u daljem tekstu: Program) je podrška u provođenju mjera za korištenje obnovljivih izvora energije koji će u proizvodnim pogonima dovesti do:

* povećanja energijske samostalnosti koja se ogleda kroz smanjenje potrošnje isporučene električne energije u odnosu na potrošnju isporučene energije prije provođenja mjera,
* smanjenja emisije gasova sa efektom staklene bašte,
* sigurnijeg snabdijevanja energijom i drugo.

U skladu sa naprijed navedenim, ključni očekivani efekti Programa su:

* unapređenje energijske efikasnosti,
* unapređenje ekoloških aspekata proizvodnje (ubrzanje zelene tranzicije),
* povećanje energijske neovisnosti i
* povećanje konkurentnosti**.**

Realizacija ovog Programa ima za cilj afirmaciju korištenja obnovljivih izvora energije (ubrzanje zelene tranzicije i postizanje energetske sigurnosti) i podsticanje primjene mjera energijske efikasnosti.

1. **KORISNICI I NAMJENA DODIJELJENIH SREDSTAVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Korisnici sredstava po ovom Programu su privatna privredna društva, sa sjedištem u Federaciji Bosne i Hercegovine, koja posluju u skladu sa Zakonom o privrednim društvima („Službene novine Federacije BiH“, br. 81/15 i 75/21).

Napomena:

Pod pojmom „privatno privredno društvo“, po ovom Programu, podrazumijeva se privredno društvo u čijem osnovnom kapitalu je učešće privatnog kapitala 100%, odnosno koja u vlasničkoj strukturi nemaju udio javnog kapitala ili glasačkih prava javnog kapitala.

Korisnik sredstava je privredno društvo iz oblasti metalne, elektro i automobilske industrije, industrije građevinskog materijala, drvne, papirne i grafičke industrije, proizvodnje tekstila, kože i obuće, hemijske industrije i industrije gume i plastike i sakupljanja otpada i reciklaže materijala, odnosno privredno društvo kome je prema KD BiH 2010 glavna šifra djelatnosti (djelatnost koju pravno lice pretežno obavlja) dodijeljena od nadležnog Zavoda za statistiku, iz područja C-Prerađivačka industrija, izuzev oblasti:

• 10 (Proizvodnja prehrambenih proizvoda);

• 11 (Proizvodnja pića);

• 12 (Proizvodnja duhanskih proizvoda),

i iz područja E-Snabdijevanje vodom; uklanjanje otpadnih voda, upravljanje otpadom te djelatnosti sanacije okoliša, izuzev oblasti:

• 36 (Sakupljanje, pročišćavanje i snabdijevanje vodom);

• 37 (Uklanjanje otpadnih voda);

• 39 (Djelatnosti sanacije okoliša te ostale djelatnosti upravljanja otpadom).

Po ovom Programu mogu aplicirati i privredna društva čija osnovna djelatnost ne pripada navedenim djelatnostima, ali u svom sastavu imaju poslovnu jedinicu, kao izdvojeni poslovni dio izvan sjedišta privrednog društva ali sa mjestom poslovanja na teritoriji Federacije Bosne i Hercegovine čija je djelatnost u okviru registrovane djelatnosti privrednog društva i koja pripada djelatnostima proizvodnje u sektorima navedenim u Programu.

Korisnici ne mogu biti privredna društva:

* koja se nalaze u stečaju ili u postupku likvidacije,
* koja imaju nepodmiren dug prema federalnim i državnim institucijama, osim ako isti nije reprogramiran važećim dokumentom,
* koja ne ispunjavaju uslove za otvaranje transakcijskog računa kod Banke,
* koja bez prekida posluju kraće od 12 mjeseci i/ili ne posjeduju zvanične finansijske izvještaje,
* koja imaju iskazan gubitak iznad visine kapitala prema posljednjem zvaničnom bilansu stanja,
* čiji kapital prema posljednjem zvaničnom bilansu stanja ima vrijednost nižu od iznosa traženog kredita i
* koja prema CRK izvještaju Centralne Banke Bosne i Hercegovine imaju tekuće plasmane u finansijskim institucijama u kategoriji lošijoj od B (osim u slučaju da obezbijede dokaz o urednom izmirivanju obaveza).

Namjena dodjeljenih sredstava je finansiranje nabavke i ugradnje toplotnih pumpi i nabavke i ugradnje fotonaponskih sistema za proizvodnju električne energije iz sunčeve energije za vlastite potrebe, na lokaciji projekta.

Fotonaponski sistem po ovom Programu podrazumijeva sistem za proizvodnju električne energije iz sunčeve energije koji uključuje:

* fotonaponske panele (module),
* montažnu podkonstrukciju za potrebe postavljanja fotonaponskih panela,
* invertere,
* kablovske razvode za povezivanje i rad fotonaponskog sistema i
* instalaciju i ugradnju navedene opreme.

Lokacija projekta po ovom Programu je nekretnina za koju postoji upotrebna dozvola ili vlasništvo zemljišta u korist korisnika sa neophodnim dozvolama za postavljanje fotonaponskih sistema.

Napomena:

* Nekretnine na kojima je pokrenut postupak legalizacije, ne mogu biti uzeti u obzir kao nekretnine na kojima će biti postavljen fotonaponski sistem, sve do okončanja postupka.
* Zakupac nekretnine (koji je korisnik proizvedene električne energije) ne može ostvariti pravo za dodjelu raspoloživih sredstava po ovom Programu.

Neprihvatljivim troškovima i ulaganjima po ovom Programu, smatraju se troškovi plaćanja PDV-a.

Namjena dodijeljenih sredstva može biti i refundacija sredstava, samo u slučajevima ukoliko je korisnik sredstava od dana dostavljanja kreditnog zahtjeva – u toku obrade kreditnog zahtjeva, vršio plaćanja iz vlastitih sredstava sa namjenom nabavke stalnih sredstava, koja su predmet kreditiranja.

1. **SREDSTVA PREDVIĐENA ZA DODJELU**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Koncept finansiranja je 15% grant sredstava Ministarstva i 85% kreditnih sredstava Banke.

Sredstva predviđena za dodjelu po ovom Programu, čine:

* Grant sredstva odobrena Budžetom Federacije Bosne i Hecegovine za 2025. godinu u razdjelu 17, ekonomski kod 6145, u ukupnom iznosu od 2.000.000,00 KM („Službene novine Federacije BiH“, broj 7/25) i
* Kreditna sredstva Razvojne banke u iznosu od cca 11.000.000,00 KM.

Najniži iznos ukupno dodijeljenih sredstava (kredit i grant sredstva), koji se može dodijeliti privrednim društvima, iznosi 300.000,00 KM, dok najviši iznos koji se može dodijeliti ne može biti veći od 800.000,00 KM (Tabela 1.).

Tabela 1.

|  |  |  |
| --- | --- | --- |
| Ukupan iznos dodijeljenih sredstava u KM (kredit i grant sredstva) | Odgoda plaćanja (grace period) u mjesecima do | Broj mjesečnih anuiteta (uključujući grace period)  |
| 300.000,00-800.000,00 | 12 | 84 |

Dodjela sredstava se vrši pod povoljnim uslovima kako slijedi:

* fiksna godišnja kamatna stopa 2,90%;
* rok otplate do 7 godina;
* grace period do 12 mjeseci;
* jednokratna naknada za obradu zahtjeva (0,50%);
* iznos grant sredstava 15% od ukupno odobrenog iznosa.

Ukupan iznos kreditnog zaduženja po pojedinačnom korisniku ne može preći iznos od 680.000,00 KM.

1. **PROVOĐENJE PROGRAMA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Prilikom dodjele sredstava, Ministarstvo i Banka će zaključiti Ugovor o komisionim poslovima.

Imajući u vidu da grant sredstva Vlade Federacije Bosne i Hercegovine kreditnu liniju Banke čine prihvatljivijom i povoljnijom od drugih sličnih kreditnih linija, naknadu za obavljanje komisionih poslova Banke, Ministarstvo neće plaćati.

Kreditna sredstva Banke će biti plasirana na način i po postupku utvrđenim aktivnostima i procedurama Banke.

Uz Zahtjev za kreditna i grant sredstva, prilaže se dokumentacija kako slijedi:

**1. Statusno-pravna dokumentacija**

* Rješenje o upisu u Sudski registar sa svim izmjenama i dopunama; Aktuelni izvod iz Sudskog registra ne stariji od 30 dana, Statut i Dokument/Odluka o osnivanju,
* Za dionička društva: Izvod iz Registra vrijednosnih papira Federacije BiH i Lista dioničara, ne starije od 30 dana,
* Uvjerenje o poreznoj registraciji (identifikacijski porezni broj),
* Uvjerenje o registraciji/upisu u Jedinstveni registar obveznika indirektnih poreza (PDV broj), ukoliko je aplikant PDV obveznik; ukoliko aplikant nije PDV obveznik potrebno je dostaviti uvjerenje UIO da aplikant nije PDV obveznik,
* Obavještenje o razvrstavanju pravnog lica prema djelatnosti nadležnog zavoda za statistiku.

**2. Finansijska dokumentacija**

* Set finansijskih izvještaja za prethodna tri obračunska perioda (za start-up društva početni bilans); Analitički bruto bilans za posljednji obračunski period i za mjesec koji prethodi podnošenju kreditnog zahtjeva; Tabelarni pregled ročne strukture potraživanja od kupaca i obaveza prema dobavljačima (ročna struktura 30, 60, 90 i preko 90 dana),
* Izvještaj eksternog revizora (samo za dioničarska društva i d.o.o. ukoliko su obavezna isti raditi u skladu sa Zakonom o računovodstvu i reviziji Federacije BiH),
* Poslovni plan sa pripadajućim tabelama: plan utroška kreditnih i grant sredstava, projekcija bilansa uspjeha i projekcija novčanih tokova za period finansiranja,
* Investicioni projekt za kredite preko 200.000,00 KM,
* Dokumentacija vezana za namjenu kreditnih i grant sredstava,
	+ ZK nekretnine,
	+ projektna dokumentacija uz prateće dozvole, saglasnosti i slično,
	+ ponuda dobavljača/izvođača,
	+ i ostala dokumentacija.

**3. Dokumentacija o instrumentima osiguranja kredita i grant sredstava**

* Odluka nadležnog organa podnosioca zahtjeva za zaduženje i ponudu zaloga za kreditna i grant sredstva,
* Ponuda instrumenta obezbjeđenja kreditnih i grant sredstava.

U zavisnosti od instrumenata osiguranja podnosilac zahtjeva treba da dostavi originalnu dokumentaciju:

* za nekretninu:
* procjenu /nekretnine ovlaštenog sudskog procjenitelja (ne starija od šest

 mjeseci),

* ZK izvadak i kopija katastarskog plana (ne stariji od 30 dana),
* za pokretnine:
* procjenu pokretnine ovlaštenog sudskog procjenitelja (ne starija od šest

 mjeseci),

* za policu osiguranja od rizika nenaplate kredita i grant sredstava:
* pismo namjere osiguravajućeg društva za izdavanje police osiguranja od rizika nenaplate kredita i grant sredstava,
* za garanciju komercijalne banke:
* pismo namjere komercijalne banke za izdavanje garancije na ime

 obezbjeđenja kredita i grant sredstava.

Pokretna imovina može biti prihvaćena kao instrument osiguranja naplate kredita i grant sredstava samo u kombinaciji s nekretninama, uz upis hipoteke prvog reda nad ponuđenim nekretninama.

Kao izuzetak, Banka može prihvatiti zalog pokretnih stvari koje služe za obavljanje osnovne djelatnosti korisnika kreditnih i grant sredstava kao samostalan kvalitetan kolateral, bez kombinacije sa drugim prvoklasnim ili kvalitetnim kolateralom, pod uslovom da je tržišna vrijednost pokretnih stvari najmanje tri puta veća od zalogom osiguranog potraživanja Banke (odnosno, omjer pokretne stvari/dug 3:1), za prvoklasne klijente, i za kredite odobrene sa rokom otplate do 36 mjeseci.

Uputa o minimalnom sadržaju nalaza sudskog vještaka za procjenu predmeta zaloga kao instrumenata osiguranja naplate kreditnih i grant sredstava biće dostupna na internet stranici Banke ([**www.rbfbih.ba**](http://www.rbfbih.ba)).

Nekretnine i pokretne stvari koje se založe trebaju biti osigurane od standardnih rizika kod osiguravajućeg društva za cijelo vrijeme trajanja otplate kredita, a polica osiguranja vinkulirana u korist Banke.

Mjenice korisnika kredita i grant sredstava, vlasnika ili suvlasnika korisnika kredita i grant sredstava su obavezan instrument osiguranja u kombinaciji sa navedenim instrumentima osiguranja, uz napomenu da Banka može odustati od zahtjeva za mjenicama dioničara/suvlasnika u zavisnosti od kompleksnosti i specifičnosti vlasničke strukture korisnika kredita.

Ukoliko je korisnik kredita i grant sredstava dioničko društvo i/ili društvo sa ograničenom odgovornošću u čijoj vlasničkoj strukturi je više dioničara/suvlasnika, Banka u pravilu uzima mjenice najvećih dioničara/suvlasnika.

**4. Ostala dokumentacija**

* Uvjerenje nadležne porezne uprave (uz listu osiguranika)/UIO o stanju obaveza po osnovu javnih prihoda, ne starije od 30 dana,
* Ovjerena kopija lične karte i CIPS prijave za lica ovlaštena za zastupanje (d.o.o., dionička društva), ovjerena kopija lične karte i CIPS prijava za vlasnika društva (d.o.o.), ne starije od 30 dana,
* Saglasnost za obradu ličnih/osobnih podataka, Upitnik za politički eksponirana lica,
* Izjava o povezanim licima i dokumentacija za povezana lica,
* Saglasnost za provjeru u Centralnom registru kredita (CRK): za podnosioca zahtjeva, vlasnika podnosioca zahtjeva,
* Pisma namjere, aktuelni (pred)ugovori o poslovnoj saradnji (sa pregledom realizacije istih),
* Kopije ugovora o kreditima kod finansijskih institucija, ugovori o pozajmicama.

Dokumentacija koju podnosilac zahtjeva dostavlja Banci za povezana lica (pored Izjave o povezanim pravnim licima domaćim i/ili ino):

* konsolidovani bilans stanja i uspjeha (u skladu sa aktuelnim zakonom o računovodstvu i reviziji Federacije BiH) ukoliko su isti u obavezi sačinjavati,
* tabelarni pregled međusobnih ulaganja, potraživanja i obaveza za sva povezana pravna lica,
* Saglasnost za provjeru u Centralnom registru kredita (CRK), Upitnik za politički eksponirana lica.

Banka zadržava pravo tražiti i ostalu dokumentaciju ukoliko ocijeni da je potrebna.

**OBRASCI**

Banka ima propisane obrasce koje podnosilac zahtjeva dostavlja i biće dostupni su na web stranici Banke ([www.rbfbih.ba](http://www.rbfbih.ba)):

* zahtjev za kreditna i grant sredstva,
* metodologija izrade investicionog projekta,
* poslovni plan sa pratećim tabelama,
* obrasci za pristup Centralnom registru kredita (CRK),
* Izjava o povezanim licima,
* Saglasnost za obradu ličnih/osobnih podataka
* Upitnik za politički eksponirana lica.

U slučaju izmjene potrebne dokumentacije/obrazaca uz zahtjev za kreditna i grant sredstva u skladu sa aktima Banka iste će biti objavljene na web stranici Banke.

Zahtjev sa potrebnom dokumentacijom, za dodjelu sredstava se podnosi Banci u skladu sa obavijesti o liniji za dodjelu kreditnih i grant sredstava, koja se objavljuje na web stranici Banke. Ministarstvo će obavijest o objavi linije za dodjelu kreditnih i grant sredstava objaviti u dnevnim novinama i na svojoj web stranici, a Program će biti objavljen u Službenim novinama Federacije Bosne i Hercegovine i na web stranici Ministarstva.

Po donošenju odluke Kreditnog odbora Banke o odobravanju zahtjeva za dodjelu sredstava koja se odnose na kreditna sredstava, Banka istu, prosljeđuje Ministarstvu koje provodi proceduru odobravanja grant sredstava na način da Vlada Federacije BiH donosi Odluku o dodjeli grant sredstava. Ministarstvo dostavlja Odluku o dodjeli grant sredstava Banci. Nakon toga, Banka aktivira Odluku Kreditnog odbora o odobravanju zahtjeva za dodjelu kreditnih sredstava i zaključuje ugovor sa korisnikom o dodjeli kreditnih i grant sredstava, u kojem će biti definisan iznos kreditnih i grant sredstava, kao i međusobna prava i obaveze. Kada budu ispunjeni ugovoreni uslovi od strane krajnjeg korisnika sredstava, Banka će izvršiti puštanje kreditnih sredstava, a nakon što Ministarstvo doznači grant sredstva na transakcijski račun Banke, Banka ista proslijeđuju krajnjem korisniku.

Zatvaranje linije za dodjelu kreditnih i grant sredstava od strane korisnika je uslovljeno protokom minimalno 2/3 perioda odobrenog zahtjeva za dodjelu kreditnih i grant sredstava.

U svrhu kontrole namjenskog utroška dodijeljenih sredstava, Banka će jednom godišnje, izvještavati Vladu Federacije Bosne i Hercegovine putem Ministarstva.

1. **TIJELA ZA PROVOĐENJE PROGRAMA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Tijela nadležna za provođenje i nadzor nad namjenskim korištenjem sredstava po ovom Programu su Ministarstvo, Federalno ministarstvo finansija/financija i Banka, svako u okviru svoje nadležnosti.

1. **TRAJANJE PROGRAMA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ovaj Program traje do utroška grant sredstava osiguranih Budžetom Federacije Bosne i Hercegovine za 2025. godinu, odnosno do kraja fiskalne godine.

Aktivnosti vezane za donošenje i realizaciju odluka o dodjeli kreditnih sredstava za privredna društva, a koje su započete po Programu za 2025. godinu, traju do konačne realizacije istih.

 **M I N I S T A R**

Vedran Lakić